b'\n_START_ARTICLE_\nSamostan Sopo\xc4\x87ani\n_START_SECTION_\nZgodovina\n_START_PARAGRAPH_\nV 1160. letih je veliki knez (veliki \xc5\xbeupan) Stefan Nemanja utrdil svojo oblast v Ra\xc5\xa1ki. \xc4\x8ceprav so naslov kralja dobili \xc5\xa1ele njegovi sinovi, ki so dosegli neodvisnost Srbske pravoslavne cerkve, razvili gospodarski sistem in kovali svoj denar,  sta osebnost in delo Stefana Nemanje ostala zgled, ki so ga posnemale tudi mlaj\xc5\xa1e generacije.  _NEWLINE_Samostan Sopo\xc4\x87ani je nadarbina srbskega kralja Stefana Uro\xc5\xa1a I., sina Stefana Prvoven\xc4\x8danega in Nemanjevega vnuka. Uro\xc5\xa1 I. je leta 1260 zgradil cerkev, v kateri naj bi bil pokopan. Okrog nje se je nato zgradil samostanski kompleks, obdan z visokim kamnitim obzidjem z dvemi vrati. _NEWLINE_Cerkev, posve\xc4\x8deno Sveti trojici, je sredi 14. stoletja obnovil in raz\xc5\xa1iril njegov vnuk Du\xc5\xa1an. Od nekdaj velikega samostanskega kompleksa, v katerem so bili bivalni prostori, jedilnice in druge zgradbe, se je ohranila samo samostanska cerkev.  Freske v glavnih delih cerkve so bile naslikane med letoma 1263 in 1270. Na\xc4\x8drt poslikav se je zgledoval po na\xc4\x8drtih iz 13. stoletja: v ograjenem prostoru pred oltarjem so bili liturgi\xc4\x8dni prizori, v ladji Kristusova dela za odre\xc5\xa1itev du\xc5\xa1e, v narteksu pa prizori iz Stare zaveze ter dogmatske in eshatolo\xc5\xa1ke t\xc3\xa9me. Naslikani so tudi ikonografski portreti Nemanji\xc4\x87ev in zgodovinski prizori iz \xc5\xbeivljenja svetega Simeona in Svetega Save. Nad\xc5\xa1kof Sava II., ki je postal  poglavar Srbske pravoslavne cerkve leta 1263, je prikazan v procesiji nad\xc5\xa1kofov v oltarnem prostoru. Na zahodnem zidu ladje je slavna freska Uspenje presvete Bogorodice. Nekaj izvedencev za srbsko srednjeve\xc5\xa1ko  umetnost trdi, da so sopo\xc4\x87anske freske najlep\xc5\xa1e iz tistega obdobja. _NEWLINE_V 16. stoletju so morali menihi zaradi osmanskega nasilja ve\xc4\x8dkrat za\xc4\x8dasno zapustiti samostan. Osmanski Turki so na enem od svojih pohodov leta 1689 odstranili svin\xc4\x8deno cerkveno streho in samostan za\xc5\xbegali. Menihi so z nekaj dragocenimi relikvijami pobegnili na Kosovo in se niso vrnili. Samostan je ostel ve\xc4\x8d kot dve stoletji zapu\xc5\xa1\xc4\x8den. Cerkveni oboki in kupola so se zru\xc5\xa1ili, okoli\xc5\xa1ke zgradbe pa je prekrilo kr\xc5\xa1je in zemlja. Ve\xc4\x8dina fresk se je kljub temu ohranila v vsej svoji lepoti. _NEWLINE_V 20. stoletju se je za\xc4\x8del samostan obnavljati in je zdaj naseljen z nekaj menihi. Leta 1979 je Republika Srbija samostan Sopo\xc4\x87ani  razglasila za Kulturni spomenik izjemnega pomena in ga za\xc5\xa1\xc4\x8ditila.'